Gedagte vir die dag: Verheerlik God deur lydingFoto: pixabay.com Mag die God van alle genade self, wat ons geroep het tot sy ewige heerlikheid in Christus Jesus, nadat ons ’n kort tyd gely het, julle volmaak, bevestig, versterk en grondves! Aan Hom die heerlikheid en die krag tot in alle ewigheid! Amen. (1 Petrus 5:10-11) Nou is die tyd om God te verheerlik deur lyding. Ons hou nie daarvan om oor lyding te praat nie; dis nie ’n gewilde onderwerp nie. Ons is teensinnig om te ly, of swaar te kry en ons sal alles in ons vermoë doen om dit te vermy. Ons gaan hierdie maand die onderwerp van lyding vir Jesus ondersoek. Gaan jy tans deur ’n moeilike tyd? Ons moet reguit praat met mekaar; daar staan nêrens in die Bybel: “Kom na Jesus en al jou probleme is verby” nie. Ek het dit al baie maal vir jou gesê en ek sê dit weer: Die teenoorgestelde geld in werklikheid. Voordat ek Jesus Christus as my Here en Verlosser ontmoet het, was ek op die afdraandepad – en naby aan die laagste punt. Toe het ek uitgeroep na die Here, en Hy het my gered. Sedert daardie dag is Hy altyd by my. Hy haal my nie uit die vuur nie; nee, Hy loop saam met my deur die vuur. Ek leer deur my ervarings en word ’n meer volwasse Christen terwyl ek deur die vuur van loutering stap. Ek wil iets duidelik maak sodat jy nie die verkeerde indruk kry nie. Ek sê nie dat die Here siekte en swaarkry oor jou bring omdat Hy jou iets wil leer nie. Ek glo nie dat die Here ’n dronk bestuurder sal gebruik om ’n klein kindjie dood te ry terwyl hy agter ’n bal oor die pad hardloop nie. God gaan nie so te werk nie. Wat ek wel sê, is dat ons in ’n gevalle wêreld leef en dit is nie ons tuiste nie. 1 Petrus 5:8 sê vir ons die duiwel loop rond soos ’n brullende leeu: “Wees nugter en waaksaam, want julle teëstander, die duiwel, loop rond soos ’n brullende leeu, en soek wie hy kan verslind.” Ons is swaarkry nie vrygeskeld omdat ons Christene is nie. Dinge soos resessie en siekte affekteer ons ook. Die verskil is dat die Here ons daardeur lei. Die Here maak die siekes gesond, laat besigheid floreer en laat gevangenes vry. My Vader, U is by my in die goeie tye, en ook die slegte tye. Dis hoekom ek elke dag kan opstaan en die lewe aanpak. Ek dank U vir u onwrikbare getrouheid ongeag wat gebeur. Ek is so dankbaar vir u liefde en u genadevolle teenwoordigheid in my lewe. Amen.